
U    I M E    R E P U B L I K E    H R V A T S K E

R J E Š E N J E


           Trgovački sud u Splitu, po sudcu Jozi Ćaleta, u postupku radi sklapanja predstečajne nagodbe po prijedlogu predlagatelja-dužnika: GOSPOJICA, d.o.o, Split, Šibenska 29, OIB: 73404433227, na ročištu održanom danas – 31. svibnja 2016. godine, uz sudjelovanje i suglasnost istog Predlagatelja-Dužnka, zastupanog po direktoru Anti Jukiću, vjerovnika: SPLITING, d.o.o, Šibenska 29, Split, OIB: 06280878935, zastupan po direktoru Anti Jukiću i STOLARIJA, d.o.o, Kralja Zvonimira 18, Makarska, OIB: 24436086659, zastupan po direktoru Anti Jukiću i prisutne povjerenice Anči Bašić, donio je ovo


r j e š e n j e


Odobraje se prisutnim strankama sklapanje predstečajne nagodbe.


Obrazloženje

Prijedlogom za sklapanje predstečajne nagodbe (dalje : Prijedlog), dostavljenim ovom Sudu neposredno iz ruke dana 14. ožujka 2016. godine, Predlagatelj kao Dužnik: GOSPOJICA, d.o.o, Split, Šibenska 29, OIB: 73404433227. (dalje: Predlagatelj, Dužnik), predložio je pred ovim Sudom sklapanje predstečajne nagodbe, temeljem članka 66, Zakona o financijskom poslovanju i predstečajnoj nagodbi (Narodne novine, br: 108/12, 144/12, 81/13. i 112/13, dalje: ZFPPN, u vezi sa člankom 442, stavak 1, Stečajnog zakona, Narodne novine, br: 71/15, dalje: SZ/15). 

Iz spisa predmeta u postupku vođenom kod FINA-e, Sud je utvrdio kako je rješenjem FINA-e od 17. veljače 2016. godine, Klasa: UP-I/110/07/15-01/7961, Ur. br.: 04-06-16-7961-48. (list: 15. do 16. spisa) utvrđeno kako su za plan financijskog restrukturiranja Dužnika glasovali vjerovnici čije tražbine prelaze 2/3 (dvije trećine) vrijednosti svih utvrđenih tražbina te je postupak nad Dužnikom kod FINA-e proveden sukladno odredbama ZFPPN.

Sukladno rezultatima postupka vođenom kod FINA-e, Sud je, temeljem dostavljenih isprava, utvrdio kako su ispunjene pretpostavke za sklapanje predstečajne nagodbe, radi čega je i zakazao ročište radi sklapanja predstečajne nagodbe, koje je danas – 31. svibnja 2016. godine i održano i na kojem je, po ovim rješenjem odobrenju Suda, sklopljena Predstečajna nagodba. Istom će Predstečajnom nagodbom Dužnik utvrđene tražbine vjerovnika namiriti na način pobliže naveden u istoj sklopljenoj Predstečajnoj nagodbi.

	Za istaći je kako se u ovom postupku pred Sudom primjenjuju odredbe izmijenjenog ZFPPN, tj, odredbe Zakona o izmjenama i dopunama Zakona o financijskom poslovanju i predstečajnoj nagodbi (Narodne novine, br: 81/13, od 29. lipnja 2013. godine, dalje: ZIDZFPPN), stupio na snagu 30. lipnja 2013. godine, temeljem argumentum a contrario članka 57, ZIDZFPPN, gdje je u navedenom članku 57, propisano: Postupci predstečajne nagodbe otvoreni prije stupanja na snagu ovoga Zakona dovršit će se po odredbama Zakona o financijskom poslovanju i predstečajnoj nagodbi koji je bio na snazi na dan njihova otvaranja pa se, argumentum a contrario iste odredbe, zaključuje kako se postupci predstečajne nagodbe otvoreni nakon stupanja na snagu istog ZIDZFPPN, provode po odredbama istoga tog ZIDZFPPN, pošto je nad Dužnikom postupak predstečajne nagodbe otvoren rješenjem FINA-e od 23. srpnja 2015. godine, Klasa: UP-I/110/07/15-01/7961, Ur. br: 04-06-15-7961-12. (list: 89. spisa) Navedenim ZIDZFPPN u potpunosti je izmijenjen članak 66, Zakona.

Tako je sada člankom 66, stavak 5, ZFPPN (Narodne novine, br: 81/13), propisano kako će sud sazvati ročište radi sklapanja predstečajne nagodbe, nakon što temeljem dostavljenih isprava utvrdi da su ispunjene pretpostavke za sklapanje predstečajne nagodbe iz stavka 1. do 4. istog članka.

Stavkom 9, istog (izmijenjenog) članka 66, ZFPPN, propisano je kako će sud odobriti  sklapanje predstečajne nagodbe, ako su na ročištu za sklapanje predstečajne nagodbe svoj pristanak dali dužnik i vjerovnici čije tražbine čine potrebnu većinu  iz članka 63, istoga Zakona te ako utvrdi da je sadržaj predložene nagodbe u skladu s općim pravilima o sudskoj nagodbi te da je njezin sadržaj u bitnim sastojcima odgovarajući prihvaćenom planu financijskog i operativnog restrukturiranja dužnika. Prije navedene izmjene članka 66, ZFPPN, bilo je propisano je kako će sud dopustiti sklapanje predstečajne nagodbe, ako su na ročištu za sklapanje predstečajne nagodbe svoj pristanak dali dužnik i vjerovnici koji su prihvatili plan financijskog restrukturiranja, a čije tražbine čine potrebnu većinu iz članka 63. istog Zakona. Sada je za sklapanje predstečajne nagodbe pred sudom propisana potrebna većina vjerovnika iz članka 63, ZFPPN, bez obzira jesu li u postupku vođenom kod FINA-e glasovanjem ZA prihvatili plan financijskog restrukturiranja dužnika. 

Kako su na ročištu radi sklapanja predstečajne nagodbe, održanom danas – 31. svibnja 2016. godine, svoj pristanak na sklapanje predstečajne nagodbe dali Dužnik i na ročištu prisutni uvodno navedeni Vjerovnici a čije tražbine u svom zbroju čine potrebnu većinu iz članka 63, ZFPPN, tj: 84,96 % glasova svih Vjerovnika utvrđenih tražbina (isti Vjerovnici koji su i kod FINA-e glasovanjem ZA prihvatili Plan financijskog restrukturiranja Dužnika) te pošto je Sud utvrdio kako je sadržaj predložene Nagodbe u skladu s općim pravilima

o sudskoj nagodbi i njezin sadržaj u bitnim sastojcima odgovarajući prihvaćenom Planu financijskog restrukturiranja Dužnika, to je ovaj Sud na ročištu i odobrio sklapanje predstečajne nagodbe, koja je potom i sklopljena u sadržaju pobliže navedenom u samoj sklopljenoj Predstečajnoj nagodbi na Zapisniku pred ovim Sudom. 

Po odobrenju Suda sklopljenom Predstečajnom nagodbom, ista je Nagodba ne samo u bitnim sastojcima već u cijelosti istovjetna sadržaju prihvaćenog Plana financijskog restrukturiranja Dužnika, što je sukladno stavku 9, članka 66, ZFPPN. Sukladno članku 66, stavak 13, ZFPPN, sklopljena Predstečajna nagodba ima snagu ovršne isprave za sve Vjerovnike utvrđenih tražbina.

Sukladno svemu navedenom i temeljem navedenih odredaba ZFPPN, riješeno kao u izrijeci ovog rješenja.

Ovaj Sud stoji na stajalištu kako se sklopljenom Predstečajnom nagodbom ostvaruje cilj, svrha, iste Predstečajne nagodbe propisana člankom 20, ZFPPN a to je: 1. Dužniku koji je bio nelikvidan i/ili insolventan omogućuje se financijsko restrukturiranje na temelju kojega će isti postati likvidan i solventan te 2. Vjerovnicima se omogućuju povoljniji uvjeti namirenja utvrđene tražbine od onih uvjeta koje bi isti Vjerovnici ostvarili da je protiv Dužnika pokrenut stečajni postupak, jer će se tražbine Vjerovnika namiriti onako kako je to navedeno u sklopljenoj Predstečajnoj nagodbi a Dužnik će, ujedno, postati likvidan i solventan.

	Na kraju se ističe kako se ZFPPN u sadržaju objavljenom u gore navedenim Narodnim novinama primjenjuje u ovome postupku temeljem članka 442, stavak 1, (novoga) SZ/15, kojom je odredbom propisano kako će se postupci predstečajne nagodbe pokrenuti temeljem istog ZFPPN dovršiti prema odredbama istog ZFPPN, jer je nad Dužnikom postupak predstečajne nagodbe pokrenut prijedlogom Dužnika dostavljenim FINA-i dana 01. travnja 2015. godine (list: 88, spisa) a sam postupak predstečajne nagodbe otvoren je gore navedenim rješenjem FINA-e od 23. srpnja 2015. godine, Klasa: UP-I/110/07/15-01/7961, Ur.br.: 04-06-15-7961-12. (list: 89. spisa).

Sukladno svemu navedenom i temeljem navedenih odredaba pozitivnih propisa, riješeno je kao u izrijeci ovog rješenja.


Split, 31. svibnja 2016. godine.

                                                                                                             SUDAC:
                                                                                                       Jozo Ćaleta, v.r,


Pouka o pravnom lijeku: Protiv ovog rješenja može se izjaviti žalba u roku od osam (8.) dana. Žalba se podnosi u tri primjerka Trgovačkom sudu u Splitu, Split, Sukoišanska 6. a o žalbi u drugom stupnju odlučuje Visoki trgovački sud Republike Hrvatske u Zagrebu.

DNA:  1)  GOSPOJICA, d.o.o, Split, Šibenska 29,
            2)  e-Oglasna ploča Suda – rok: 20. dana,               
            3)  Spis.




Split, dne 01. lipnja 2016. godine.       
                                                                                                          S U D A C:
                                                                                                          Jozo Ćaleta,

